32010R1125
L 318/10
SLUŽBENI LIST EUROPSKE UNIJE
03.12.2010.
UREDBA KOMISIJE (EU) br. 1125/2010
od 3. prosinca 2010.
o određivanju interventnih centara za žitarice i o izmjeni Uredbe (EZ) br. 1173/2009
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode, (Uredba o jedinstvenom ZOT-u) (1), a posebno njezin članak 41. u povezanosti s člankom 4. Uredbe,
budući da:
(1)
Prilog I. Uredbi Komisije (EZ) br. 428/2008 od 8. svibnja 2008. o određivanju interventnih centara za žitarice (2) određuje interventne centre za svaku državu članicu prema vrsti žitarica, osim tvrde pšenice.
(2)
Prilog Uredbi Komisije (EZ) br. 1173/2009 (3) navodi interventne centre za tvrdu pšenicu i rižu iz članka 2. Uredbe Komisije (EZ) br. 670/2009 (4).
(3)
Uredba Komisije (EU) br. 1272/2009 od 11. prosinca 2009. o utvrđivanju zajedničkih detaljnih pravila za provedbu Uredbe Vijeća (EZ) br. 1234/2007 u pogledu otkupa i prodaje poljoprivrednih proizvoda u okviru javne intervencije (5) utvrđuje uvjete koje je potrebno ispuniti od tržišne godine 2010./2011. nadalje za određivanje i odobravanje interventnih centara za žitarice i njihovih skladišnih prostora. Uz ostale uvjete, članak 3. stavak 1. točka (a) alineja (i) te Uredbe predviđa da svaki interventni centar za žitarice mora imati najmanji skladišni kapacitet od 20 000 tona.
(4)
S učinkom od 1. srpnja 2010., Uredba (EU) br. 1272/2009 stavlja izvan snage Uredbu (EZ) br. 670/2009 u pogledu žitarica.
(5)
S učinkom od 1. srpnja 2010., interventni centri za žitarice koji su određeni u skladu s člankom 41. Uredbe (EZ) br. 1234/2007 moraju ispunjavati uvjete utvrđene u člancima 2. i 3. Uredbe (EU) br. 1272/2009. Stoga je primjereno staviti izvan snage Uredbu (EZ) br. 428/2008 i izmijeniti Uredbu (EZ) br. 1173/2009.
(6)
U skladu s člankom 55. stavkom 1. Uredbe (EU) br. 1272/2009, države članice su za stvarno određivanje interventnih centara poslale Komisiji popis centara i popis skladišnih prostora koji se nalaze uz te centre koje su odobrile jer ispunjavaju najmanje standarde koje zahtijeva zakonodavstvo Zajednice. Neke države članice nisu poslale imena interventnih centara za žitarice zbog niske razine proizvodnje žitarica ili jer su ustanovile da ni jedan sektor žitarica nije proizveo višak te već dugo nisu koristile intervencije.
(7)
Kako bi se osiguralo da aranžman javnih intervencija djeluje učinkovito, Komisija mora odrediti interventne centre na temelju njihovoga geografskog položaja i objaviti popis skladišnih prostora koji se uz njih nalaze, zajedno s podacima koje zahtijevaju gospodarski subjekti uključeni u javne intervencije.
(8)
Mjere predviđene ovom Uredbom su u skladu s mišljenjem Upravljačkog odbora za zajedničko uređenje tržišta poljoprivrednih proizvoda,
DONIJELA JE OVU UREDBU:
Članak 1.
Interventni centri za žitarice iz članka 2. Uredbe (EU) br. 1272/2009 određeni su u Prilogu ovoj Uredbi.
Adrese skladišnih prostora povezanih sa svakim interventnim centrom i detaljne informacije koje se odnose na te prostore i interventne centre objavljeni su na internetskim stranicama (6).
Članak 2.
Uredba (EZ) br. 428/2008 stavlja se izvan snage.
Odjeljak A Priloga Uredbi (EZ) br. 1173/2009 briše se.
Članak 3.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. prosinca 2010.